
הכנסת התשע-עשרה
נוסח לא מתוקן

מושב שני
<פרוטוקול מס' 192>
מישיבת ועדת החינוך, התרבות והספורט
יום רביעי, כ"א באייר התשע"ד (21 במאי 2014), שעה 9:00
<סדר היום:>
<תקנות לימוד חובה (תלמידים הלומדים ברשות מקומית אחרת)(תיקון), התשע"ד-2013>
נכחו:

<חברי הוועדה:> 
עמרם מצנע – היו"ר
שמעון אוחיון

<מוזמנים:> 
	חגית מאור
	–
	מנהלת אגף יישומי חוק ומדיניות, משרד החינוך

	עו"ד מיכל חורין
	–
	הלשכה המשפטית, משרד החינוך

	עו"ד יעקב פרידברג
	–
	ייעוץ וחקיקה, משרד המשפטים

	לילי הלפרין
	–
	מרצה, מכון אמת

	פיני קבלו
	–
	סמנכ"ל מרכז השלטון המקומי


<ייעוץ משפטי: >
מירב ישראלי
<מנהלת הוועדה:>
יהודית גידלי
<רישום פרלמנטרי:>
אהובה שרון – חבר המתרגמים
<תקנות לימוד חובה (תלמידים הלומדים ברשות מקומית אחרת)(תיקון), התשע"ד-2013>
<היו"ר עמרם מצנע:>
אנחנו פותחים את הדיון.
<חגית מאור:>
אני אציג את החוק. מדובר בתקנות לימוד חובה (תלמידים הלומדים ברשות מקומית אחרת). בתקנות האלה נקבע התעריף של תשלום עבור תלמידי חוץ שמשלמת רשות שולחת לרשות קולטת. באופן עקרוני התעריף הזה נקבע בתקנות ומנגנון העדכון הוא מדדי, אבל פנה מרכז השלטון המקומי אל משרד החינוך בבקשה לעדכן את סכומי הבסיס משום שחלו שינויים מסוימים בתקצוב שהעלו את הסכום.

מה הם השינויים הללו. שינוי ראשון הוא שמשרד החינוך במהלך השנים מאז העדכון הקודם הוסיף 300 תקני פסיכולוגים ברשויות המקומיות.

<יהודית גידלי:>
מתי היה העדכון הקודם?

<חגית מאור:>
ב-2005. 

<מיכל חורין:>
זה לא עדכון. זאת הקביעה.

<חגית מאור:>
ב-2005. משרד החינוך הוסיף 300 תקני פסיכולוגים. כל תקן כזה, משרד החינוך מתקצב 68 אחוזים ממנו והרשות המקומית נדרשת להוסיף 32 אחוזים כך שבסעיף פסיכולוגים עלתה העלות לרשויות והיא עלתה מאוד ובצורה מאוד דרמטית. 

עלייה נוספת הייתה בסעיף השמירה. גם כאן, בסעיף השמירה, המשרד לביטחון פנים מתקצב חלק מעלות השמירה – זה תלוי בדרגת הסיכום של הרשות – והרשות צריכה להוסיף את חלקה. מיום שהתחילו לאכוף ברצינות על חברות קבלניות שמעסיקות עובדים בצורה קבלנית את דיני העבודה, התייקרה העבודה של עובדי קבלן וברשויות, המרכיב הזה של שמירה, התייקר מאוד.

לכן מרכז השלטון המקומי פנה למשרד החינוך וצוות משותף של משרד החינוך ושל מרכז השלטון המקומי ישב ועשה את התחשיב החדש.

חשוב לי לציין שזאת החלטה לבקשת מרכז השלטון המקומי ובהחלטה משותפת משום שמרכז השלטון המקומי כאן הוא בעצם הנציג הן של הרשויות השולחות והן של הרשויות הקולטות. לכן האינטרס שלו הוא שהתעריף יהיה הוגן כי אם הוא יקר מדי, נפגעות הרשויות השולחות, ואם הוא נמוך מדי, נפגעות הרשויות הקולטות. לכן מרכז השלטון המקומי, האינטרס שלו הוא שלא יהיו כאן נפגעים אלא הכול יהיה הוגן.

<היו"ר עמרם מצנע:>
הגיע מרכז השלטון המקומי.

<פיני קבלו:>
לא ידענו על הישיבה.

<יהודית גידלי:>
שמעתי את הטענה הזאת ואני לא מקבלת אותה.

<היו"ר עמרם מצנע:>
בעצם המספרים כאן הם סטטיסטיים. הם מיצוע כללי. כלומר, אם יש רשות שהיא בסוציו אקונומי נמוך והמשרד משתתף יותר בתקציביה, כביכול עולה לה פחות.

<חגית מאור:>
כן.

<היו"ר עמרם מצנע:>
זה לא בא לידי ביטוי כאן.

<חגית מאור:>
אנחנו לא יכולים להגיע לרמה פרטנית כזאת. דרך החישוב פועלת כך: בודקים ענף ענף מתוך כל הענפים שתקנות לימוד חובה, נדמה לי סעיף 7(ב), החלק של הרשויות, מה חלקה של הרשות.

<מיכל חורין:>
צו לפי סעיף 7(ב).

<חגית מאור:>
ובודקים בכל ענף מה הייתה ההתייקרות מאז הקביעה הקודמת ועד היום ומחלקים את זה במספר התלמידים באותו שלב חינוך שמתייחסים אליו. זאת אומרת, זה בעצם חישוב גלובלי מתוך הנחה שאין ביכולתנו לעבוד בשיטה פרטנית.

שינוי נוסף בתקנות שהוא שינוי חשוב שאנחנו ביקשנו והסכים מרכז השלטון המקומי. עד כה בתקנות הקיימות קיים מצב בשטח שבו רשות שולחת תלמידים לרשות קולטת כאשר הרשות הקולטת מוסיפה מתקציבה שלה הרבה מעל ומעבר למה שמתחייב מהצו של 7(ב). אותה רשות קולטת הייתה באה לרשות השולחת ואומרת שהיא בעצם משלמת יותר ולכן שיוסיפו לה את ההפרש כי מדוע שמשלמי הארנונה שלה יסחבו על הגב את הילדים שהוריהם לא משלמים לה ארנונה. אז הרשות השולחת הייתה אומרת: סליחה, אני מחויבת במה שכתוב בתקנות וזה הסכום. אז הרשות הקולטת הייתה פונה אל ההורים ואומרת להם לשלם. כאן אנחנו ביקשנו להתערב והתברר שקצרה ידנו משום שכל עוד בתקנות אין התייחסות לדבר הזה, אנחנו לא יכולים להתערב או אי אפשר להכריח את הרשות השולחת לשלם את הסכום הריאלי. לכן הוספנו כאן בתקנות שצריכה להיות הסכמה ובלבד שלא התלמיד ייפגע חלילה, שלא יאמרו שהוא נשלח ולכן הוא לא זכאי לתכנית א', ב', ג', או שלא ידרשו מהוריו תשלום. זאת אומרת, לנטרל את התלמידים והוריהם ממשחק ההתחשבנות בין הרשויות כי הם לא צד לעניין. 

<היו"ר עמרם מצנע:>
זה מעלה לי שאלה אחרת שלא קשורה לתקנות אלא בעקיפין היא עלתה בנושא שעלה לא מזמן בין כוכב יאיר לבין כפר סבא. השאלה היא האם רשות מקבלת יכולה לומר לרשות שולחת שאם הן לא מגיעות להסכמה, היא לא מוכנה לקבל את הילדים של הרשות השולחת.

<חגית מאור:>
כאן זאת שאלה של הסכמות. 

<היו"ר עמרם מצנע:>
הסכמה לא עולה כסף.

<חגית מאור:>
אתה מדבר על עצם הקליטה.

<היו"ר עמרם מצנע:>
על עצם הקליטה. אם אתם לא מסכימים  לשלם עוד 200-250, 300 שקלים פר תלמיד, אני לא מקבלת את התלמידים שלכם. 
<חגית מאור:>
אין לי ידע או מומחיות בתחום של נושא הרישום. 

<מיכל חורין:>
בעיקרון הרשות השולחת חייבת למצוא פתרון לילד. אם היא לא מגיעה לאיזשהו סיכום עם רשות קולטת אחת, היא תצטרך למצוא רשות קולטת אחרת. 

<היו"ר עמרם מצנע:>
מבחינת משרד החינוך אין אזורי רישום?

<מיכל חורין:>
ימפו אחרת. יש מיפוי לישוב הקרוב ביותר. 

<מירב ישראלי:>
יש מגבלה של שלושים קילומטרים.

<היו"ר עמרם מצנע:>
בעצם עיקרתם את כל העניין. אם הרשות המקבלת, יש לה כוח לומר שאם לא משלמים לה, היא לא מקבלת את הילד.

<מיכל חורין:>
צריך גם לזכור את החובה של הרשות השולחת לספק חינוך מתאים לתלמיד.\\

<היו"ר עמרם מצנע:>
לגבי הרשות השולחת, הבנתי. אבל אתם קובעים שהרשות השולחת מחויבת רק בסכום שאתם קובעים.

<מיכל חורין:>
ובסכום נוסף.

<היו"ר עמרם מצנע:>
בהסכמה.

<מיכל חורין:>
בהסכמה.

<היו"ר עמרם מצנע:>
אם יש הסכמה, אין בעיה אבל נוצר כאן אולי מצב של הסכמה בכפייה או בסחטנות.

<יעקב פרידברג:>
יכול להיות -  עוד לא בדקתי את זה אבל לאור השאלה, אני מעלה השערה משפטית – שבמצבי קיצון בהם בעצם אין פתרון חינוכי, אפשר להפקיע את סמכויות הרישום מידי הרשם ברשות המקומית.

<היו"ר עמרם מצנע:>
המקבלת.

<יעקב פרידברג:>
יש בתקנות הרישום יכולת להפקיע והמדינה שהיא בסך הכול זו שאחראית בגדול על כל הנושא - - -

<היו"ר עמרם מצנע:>
זה אני שואל. 

<יעקב פרידברג:>
לא בדקתי.

<היו"ר עמרם מצנע:>
חוץ מהצדק הטבעי.

<מיכל חורין:>
מדובר במצבי קיצון. אני לא מכירה שהגענו לסיטואציה כזאת. 

<היו"ר עמרם מצנע:>
היה עכשיו סיפור. אם אתם זוכרים, ילדים בכוכב יאיר שבתו כי לא הסכימו לרשום אותם לכפר סבא.

<יעקב פרידברג:>
לא יכול להיות מצב בו אין פתרון חינוך שהוא משביע רצון בטווח של קילומטרים וכיוצא בזה.

<היו"ר עמרם מצנע:>
אני אומר שהמציאות מובילה לכך שאם אני הרשות המקבלת לא באתי על סיפוקי בכך שאתם, הרשות השולחת, הסכמתם לתת לי  עוד, אני מעבירה אתכם מסלול מכשולים. בסוף תגיעו לשר וכנראה יאלצו אותי, אבל עד אז, תעזבו, תנו את הכסף ונגמר העסק. 

נתקלתי במקרה ספציפי שהיה.

<חגית מאור:>
לנו היה חשוב להעלות מול מרכז השלטון המקומי את העניין שצריך להוציא את התלמידים ואת ההורים מהמשחק הזה.

<היו"ר עמרם מצנע:>
זה ברור.

<חגית מאור:>
זה נושא שלנו היה חשוב במיוחד. ברגע שזה הוצא, אנחנו יותר רגועים. להגיד שממש רגועים? הרי תמיד בכל דבר יימצאו המקרים.

<היו"ר עמרם מצנע:>
תגידי לי דבר נוסף. יש מקרים, והיו מקרים בעבר, שלרשות השולחת יש פתרונות אבל ההורים רוצים לשלוח את הילדים לרשות שכנה. אז אומרת הרשות השולחת להורים: בסדר, על ראשכם, אנחנו לא נשתתף, גם לא נממן לכם נסיעות, בעיה שלכם. הנושא הזה כזכור לי גם הגיע כבר לבג"ץ כמה פעמים, נדמה לי מקרה עומר עם באר שבע.

<חגית מאור:>
במבשרת היה מקרה. מהר אדר.

<היו"ר עמרם מצנע:>
אני מבין שהכללים קובעים שאם לרשות המקומית  יש פתרונות סבירים ומתאימים לילד, והורה רוצה לשלוח אותו למקום אחר – אתם יודעים שהורה יכול לרשום את הילד לאיזה תיכון שהוא רוצה ואין אזורי רישום וכך גם בחלק גדול מהרשויות לגבי בית ספר יסודי – הרשות רשאית לומר להורה שהיא נותנת לו פתרון ואם הפתרון לא טוב לו, תישא בהוצאות.

<שמעון אוחיון:>
אם כן, ההורה כן במשחק.
<היו"ר עמרם מצנע:>
כן, אבל כאן הוא בחר להיות.

<חגית מאור:>
הוא בחר שלא לקבל את החינוך חינם שמגיע לו. 

<שמעון אוחיון:>
אם הרשות המקומית נותנת שירותים נוספים בקטע הזה, היא רשאית לדרוש את זה מההורה שמגיע?

<חגית מאור:>
לא. 

<שמעון אוחיון:>
למה?

<חגית מאור:>
התיקון לתקנות, בעבר לא הייתה לזה התייחסות.

<היו"ר עמרם מצנע:>
למרות שההיגיון אמר לא.

<חגית מאור:>
ההיגיון אמר ופנו אלי הורים והייתי שואלת אותם אם הם פנו לרשות שלהם כי הרי היא שלחה אותם ולא הם אלה שבחרו. הם אמרו, כן, אבל הרשות שלנו אומרת שהיא לא חייבת יותר ממה שכתוב בתקנות. כאן אנחנו היינו חייבים להכניס את התיקון הזה בתקנות כדי להוציא את הילדים והוריהם מהמערכת.

<היו"ר עמרם מצנע:>
זה הגיוני כי אנחנו הרי קובעים את מחירי המקסימום ולכן אי אפשר בדרך עקיפין לעשות את זה.

דרך אגב, הבעיה הזאת עם רשויות שולחות ורשויות מקבלות, מתחדדת דווקא בחינוך הדתי והחרדי.

<שמעון אוחיון:>
למה?

<היו"ר עמרם מצנע:>
 פעם מישהו הסביר לי ששם זה פלגי מים. פיצולי פיצולים. 

<חגית מאור:>
יובלים.

<היו"ר עמרם מצנע:>
אני זוכר מירוחם. בירוחם יש בית ספר ממלכתי דתי וגם חרדי אבל ההורים רוצים לשלוח דווקא לנתיבות כי זה מתאים לזרם. שם הדברים האלה מתחדדים. אני לא יודע איך הדברים נפתרים בסוף אבל הם מתחדדים.

<חגית מאור:>
התופעה הזאת קיימת אבל שוב, כאן זאת שאלה של בחירת הורים.

<מיכל חורין:>
בתקנות מוזכרות רק שתי רשתות החינוך, העצמאי והמעיין. מכיוון שהם מתוקצבים במאה אחוזים, הם חייבים לקבל תלמידים.

<היו"ר עמרם מצנע:>
בסדר. מה עוד?

<מירב ישראלי:>
אני אפנה לפרוטוקול מיום  23 בדצמבר 2013, פרוטוקול מספר 123, ובו כבר הקראנו את התקנות האלה ולכן לא צריך להקריא אותן שוב.  כפי שנאמר, יש עדכון של הסכומים, יש חלוקה אחרת של חטיבת ביניים, תיכון וכולי, יש את העניין של ההסכמה ואי אפשרות לגבות מההורים כפי שחגית הציגה ויש עניין של שינוי התאריך של ההצמדה, מפברואר ליולי.  בעצם אלה הנקודות.

<חגית מאור:>
לקרב את זה ככל היותר לתחילת שנת הלימודים.

<שמעון אוחיון:>
מה ההשלכות של התאריך? 

<מירב ישראלי:>
בעיקרון הסכומים שנקבעו כאן צמודים למדד והם מתעדכנים לפי המדד כל שנה. תאריך ההצמדה השתנה. יש הוראת מעבר לגבי השנה הנוכחית.

<היו"ר עמרם מצנע:>
אנחנו מאשרים את התקנות.

<פיני קבלו:>
היושב ראש, הערה. שוחחתי עם אמיר אילון, הוא לא עוסק בנושא של החינוך אבל הוזעקתי להיכנס לכאן עת הייתי בדרכי לפגישה עם מנכ"ל משרד הרווחה. יש כאן פנייה של השר לגבי התקנות  בהן כתוב בהתייעצות עם מרכז השלטון המקומי. לא הייתה כל התייעצות אלא הייתה איזושהי תכתובת שלא ידענו עליה.

<חגית מאור:>
סליחה, אני מוחה. התעריפים האלה נקבעו בוועדה משותפת שייצגו בה את מרכז השלטון המקומי ארבעה נציגים ושלושה נציגים את משרד החינוך. אולי לא הייתה התייעצות אבל הייתה עצה אחת.
<פיני קבלו:>
אני מצטט מה שמיכל מלכיס העבירה לי הבוקר.

<חגית מאור:>
היא נכנסה לתפקיד אחרי שהתהליך התחיל.

<פיני קבלו:>
לכן לא הייתה התייעצות. הדיון הזה נקבע מאתמול להיום.

<יהודית גידלי:>
ממש לא. הטענה שלכם שלא קיבלתם הודעה.

<מירב ישראלי:>
דרך אגב, היה דיון בתקנות האלה בדצמבר.

<היו"ר עמרם מצנע:>
יש כאן שתי התייחסויות. האחת, הדיון נקבע כבר לפני ימים ארוכים ולא הייתה סיבה לשלטון המקומי לא לדעת עליו. השנייה, הדיון מתקיים היום על אישור שכבר אישרנו באותו נוסח אלא שמשרד החינוך לא קיים את חובתו להתייעץ עם ועד החינוך שלא היה קיים אז ולא היה מאויש.

<חגית מאור:>
חלק מחבריו לא היו מאוישים.

<היו"ר עמרם מצנע:>
לכן זה סיפור שתואם עוד לפני זמן.

<פיני קבלו:>
אני אבדוק את זה.  אני אבדוק את שני הדברים, גם את הנושא של התייעצות וגם הנושא של העדכון. נבדוק את עצמנו.

<היו"ר עמרם מצנע:>
בסדר. אנחנו מאשרים את הבקשה של שר החינוך.

אני רוצה לשאול אתכם. עומד להיות אצלנו דיון על התקנה שמחילה סופית או שזה אוטומטי על כל בתי הספר התיכוניים בארץ את לימוד החובה. נכון?

<מירב ישראלי:>
י"א-י"ב. יש צו. אלה 25 אחוזים?

<יעקב פרידברג:>
לדעתי נשארו עשרים אחוזים.

<היו"ר עמרם מצנע:>
זאת אומרת, אתם תביאו בפנינו את השלמת כלל מערך החינוך הישראלי.

<מירב ישראלי:>
אתם זוכרים שלפי החוק זה עד ה-1 ליוני.

<מיכל חורין:>
עכשיו אנחנו זוכרים.

<היו"ר עמרם מצנע:>
כבר קבענו מועד.

<מירב ישראלי:>
אני אומרת שלפי החוק הם חייבים להביא לנו עד 1 ביוני.

<יעקב פרידברג:>
לא קיבלתם את הטיוטה?

<מירב ישראלי:>
לא.

<היו"ר עמרם מצנע:>
לפי דעתי קבענו מועד ועוד שאלתם אותי אם מספיקה שעה. ביקש יצחק קדמן לקיים את הישיבה הזאת ולתת לה אופי קצת חגיגי. לכן אני פשוט רוצה לוודא שבאמת המהלך מושלם.

<יעקב פרידברג:>
זה אפילו כתוב בצורה של כל מה שלא נכנס, נכנס.

<היו"ר עמרם מצנע:>
מדובר על החלת חינוך חובה.

<מירב ישראלי:>
ב-י"א-י"ב.

<מיכל חורין:>
אם זה לא על סדר היום, אנחנו צריכים לפנות שוב כדי שזה יהיה על סדר היום?

<מירב ישראלי:>
לא. אתם צריכים לתת לנו את הצו.

<יהודית גידלי:>
אני לא יכולה לקבוע, אם אין לי אותו.

<שמעון אוחיון:>
החגיגיות נקבעת על ידי קדמן?

<היו"ר עמרם מצנע:>
הוא ביקש. הוא אחד הלוחמים. הוא גם בא כל שנה בטענה שמשרד החינוך תמיד היה מאחר להביא בזמן.

תודה רבה.

<הישיבה ננעלה בשעה 09:20.>
